Proljetni soneti (Ćatić)/V
<poem>
Sjedimo ovdje u zelenu travu
Pod bagren med što struji mu s behara:
Na moja prsa sad nasloni glavu -
Uživaj usred ovog bajnog čara -

Ruku mi pruži, nek iz njena dlana
U žile moje tvoja mladost struji,
K'o slatka pjesma sa kićenih grana
Štono je poju umilni slavuji.

I u mom srcu slavuji se roje...
O, pogledaj me, sevdisanje moje,
Očima svojim cjelivaj mi oči!

Ah! tvoje oči jezerca su blaga,
Puna svjetlosti, života i moći -
U njima s' kupa moja ljubav naga...</poem>

Musa Ćazim Ćatić